Ftit tal-jiem ilu kien ippubblikat il-European School Survey Project on Alcohol and Other Drugs (ESPAD); rapport li jiġbor fih statistiki li jagħtu stampa dettaljata tat-tendenzi dwar l-użu ta' sustanza fost studenti Ewropej ta' 15 u 16-il sena. Fost l-oħrajn, ir-rapport ta' din is-sena pprovda informazzjoni dwar id-disponibbiltà perċepita ta' sustanzi, kif ukoll meta qiegħed jibda l-użu ta' dan it-tip ta' sustanza u estimi tal-użu tagħhom. Madankollu, barra dawn is-sustanzi, ir-rapport evalwa wkoll l-effett tal-logħob rikreattiv, dak tal-azzard, kif ukoll l-użu eċċessiv tal-internet. Dan ir-rapport huwa bbażat fuq it-tagħrif ipprovdut minn 96,043 student minn 35 pajjiż Ewropew, fejn 24 minnhom huma Stati Membri tal-Unjoni Ewropea. L-għan immedjat tal-ESPAD huwa li tinġabar informazzjoni komparabbli u affidabbli f'kemm jista' jkun pajjiżi Ewropej sabiex tkun provduta bażi solida għat-tfassil ta' politiki effettivi mmirati lejn iż-żgħażagħ. Ir-responsabbiltà tal-kordinazzjoni ta' din ir-riċerka hija tal-European Monitoring Centre for Drugs and Drug Addiction. Il-kuntest Malti Fil-każ ta' Malta, l-informazzjoni pprovduta fl-ESPAD hija bbażata fuq studju li sar fuq livell nazzjonali minn Sharon Arpa, riċerkatriċi mill-Fondazzjoni għal Servizzi ta' Ħarsien Soċjali. Fost l-oħrajn, minn dan l-istudju ħareġ li bejn l-2011 u l-2015 ir-rata ta' tipjip naqset b'mod konsiderevoli, speċjalment fost is-subien. Barra minn hekk, dan il-perjodu ra wkoll tnaqqis minn 14% għal 9% fl-użu ta' inhalants, jiġifieri drogi li jittieħdu bin-nifs forma ta' gass, fost l-istudenti. L-istatistiki relatati mal-konsum tal-alkoħol taw sinjali pożittivi fejn kien innutat deklin sostanzjali fil-konsum tiegħu. Madankollu, instab li kien hemm perċentwal akbar ta' bniet milli subien illi kkunsmaw l-alkoħol u kienu fis-sakra f'xi okkażjoni. F'din il-kategorija demografika kienet irreġistrata żieda sostanzjali, minn 8% għal 12%, fl-użu tal-kannabis bejn l-2011 u l-2015. L-istudju rreġistra wkoll żieda ma' oħra li seħħet fil-konsum ta' drogi illeċiti b'mod ġenerali li ra qabża minn 10% għal 14%. Ta' nota wkoll kien il-fatt li madwar 87% tal-istudenti intervistati kienu użaw l-internet f'erbgħa mis-sebat ijiem preċedenti bil-bniet jużawh b'mod aktar frekwenti. Ħaġa partikolarment inkwetanti li nstabet fir-riċerka kien li fost dawn iż-żgħażagħ ta' 15 u 16-il sena, madwar 7% irrappurtaw li diġà kienu lagħbu l-flus online jew b'mezzi tradizzjonali. Mit-tmien kategoriji prinċipali koperti fl-istudju Ewropew, l-istudenti Maltin irrappurtaw livelli ogħla mill-medja Ewropea fi tnejn minnhom. Dawn kienu l-konsum ta' alkoħol b'mod ġenerali fl-aħħar 30 jum u x-xorb episodiku qawwi fl-aħħar 30 jum li kienu rrappurtati b'mod aktar frekwenti f'Malta fejn kienu sitta u 12-il punt perċentwali ogħla mill-medja, rispettivament. Min-naħa l-oħra, it-tipjip tas-sigaretti fl-aħħar 30 jum, flimkien mal-użu fuq medda twila ta' żmien tal-kannabis u l-użu fit-tul ta' kalmanti mhux preskritti jew sedattivi kienu rrappurtati b'mod inqas frekwenti meta mqabbla mal-medja għall-pajjiżi kollha. Livelli ta' użu tul il-ħajja ta' drogi illeċiti oħra għajr il-kannabis, kif ukoll dak ta' inhalants u new psychoactive substances kienu viċin ħafna għall-medja Ewropea. Għaldaqstant, jekk wieħed jeskludi r-riżultati ogħla għaż-żewġ kategoriji relatati mal-konsum tal-alkoħol, studenti Maltin irrappurtaw livelli ta' użu ta' sustanza qrib jew taħt il-medja ESPAD. Il-mentalità qiegħda tinbidel Il-gazzetta KullĦadd tkellmet ma' Dr Andrew Azzopardi, id-Dekan tal-Fakultà għat-Tisħiħ tas-Soċjetà, biex tieħu r-reazzjoni tiegħu għall-informazzjoni li ħarġet minn dan ir-rapport u tifhem aħjar ir-raġunijiet li qegħdin iwasslu għal din id-dipendenza fost iż-żgħażagħ. "Il-problema hija ferm kumplessa – hemm raġunijiet ta' addictive personality, hemm il-kwistjoni tal-kumpanija u tal-istima tiegħek innifsek u hemm raġunijiet marbuta mal-mod kif tiffaċċja l- problemi li tkun għaddej minnhom fil-ħajja," spjega Azzopardi. "Il-verità hija li m'hemmx raġuni waħda għalfejn hemm din il-problema. Id-droga u d-dipendenza huma kwistjoni kumplessa ħafna li għandha ħafna faċċati." Mistoqsi x'kienu l-aktar aspetti tar-rapport li laqtuh, Azzopardi indika li d-deklin fil-konsum fl-użu tat-tabakk u l-konsum tal-alkoħol fost iż-żgħażagħ ta' 15 u 16-il sena. Huwa spjega li dan it-tnaqqis għandu jiġi ċċelebrat hekk kif huma responsabbli għal ammont sostanzjali ta' mard fid-dinja żviluppata. Fil-fehma tiegħu dan il-progress kien possibbli grazzi għall-azzjonijiet li ttieħdu matul dawn l-aħħar snin mill-Gvern, numru ta' NGOs u s-servizzi soċjali. Dawn inkludew sforzi ta' prevenzjoni fl-iskejjel flimkien ma' prevenzjoni ambjentali fil-forma ta' restrizzjonijiet fl-aċċess għal dawn is-sustanzi flimkien ma' żieda fil-prezzijiet. Madankollu, huwa sostna li l-konsum eċċessiv tal-alkoħol fost il-minuri f'Malta għadu punt ta' inkwiet u jeħtieġ kunsiderazzjoni immedjata mill-awtoritajiet fosthom billi jkomplu jiġu implimentati inizjattivi biex jirrestrinġu l-aċċess għal persuni taħt l-età. "Irridu ninfurzaw aktar il-liġijiet fejn jidħlu l-ħwienet tal-grocer, każini u postijiet oħra. Il-permessività hija kbira wisq u qisu xejn mhu xejn. M'hemmx bżonn ikollna xi nanny state, però li rridu hija l-protezzjoni u r-rinfurzar tal-liġi," tenna Azzopardi. Fil-kummenti tiegħu, Azzopardi għamel ukoll referenza għaż-żieda fl-użu tal-kannabis fejn sostna li hemm indikazzjonijiet li l-attitudni taż-żgħażagħ qiegħda tinbidel, potenzjalment influwenzati minn bidliet fil-liġijiet. Mitlub jelabora dwar dan il-punt, huwa sostna li "donnu issa qed isir aktar aċċettabbli li tuża l-kannabis. Hemm anqas liġijiet ħorox fuq it-traffikar. Dan jista' qed jaffettwa l-mod kif aħna nifhmu l-gravità u s-serjetà ta' din il-problema. Ir-riċerka turi biċ-ċar li l-kannabis tagħmel il-ħsara u jekk titkellem ma' ħafna nies tirrealizza li l-kannabis hija l-ewwel punt biex naċċessaw drogi aktar serji". Id-Dekan tal-Fakultà għat-Tisħiħ tas-Soċjetà esprima t-tħassib tiegħu fil-konfront tal-użu ta' sustanzi psikoattivi and l-hekk imsejħa legal highs fejn persuni jużaw drogi legali mingħajr preskrizzjoni jew sustanzi mhux irregolati biex jalteraw l-istat mentali tagħhom. "S'issa dak li ma jidhirx fil-formolarju [tal-mediċini] mhux ikkunsidrat bħala illegali. Irridu nemendaw il-liġi fejn sustanzi artifiċjali jkunu regolarizzati u kkundannati bl-istess mod. Hija ħasra li t-trattament għal dawn is-sustanzi hija xi ħaġa ferm diffiċli." Għad hemm xi jsir Matul is-snin il-fakultà mmexxija minn Dr Azzopardi kienet involuta f'inizjattivi biex tħarreġ numru kbir ta' persuni minn setturi differenti bl-għan li jkunu kollaboraturi effettivi għall-benesseri taż-żgħażagħ. Mitlub jispjega x'tinvolvi din il-ħidma huwa beda billi spjega li t-taħriġ qiegħed isir lil professjonisti bħal youth workers, social workers, kriminologi, psikologi, counsellors, family therapists u oħrajn. "Irridu nkomplu nassiguraw li t-taħriġ qed jirrispondi għall-bżonnijiet tal-komunità kollha kemm hi. Iż-żgħożija mhix età faċli u hemm ħafna kumplessitajiet. Għalhekk il-youth worker illum il-ġurnata għandu sehem importanti biex jappoġġa liż-żgħażagħ meta jiltaqgħu ma' diffikultajiet bħal dawn," tenna Azzopardi. Mistoqsi jekk iħossx li l-istatistiki tal-ESPAD jindikaw li l-bidla fl-approċċ tal-awtoritajiet minn waħda ta' kastiġ għal waħda ta' prevenzjoni u trattament hijiex qiegħda tgħin fil-ġlieda kontra l-vizzji, Azzopardi rrisponda li iva, imma għad hemm ħafna xi jsir. "Ir-riżultati skont l-ESPAD huma tajbin, mhux biss minħabba l-liġijiet, imma anke minħabba s-servizzi tal-NGOs u tal-aġenziji soċjali. Irridu nkomplu naħdmu. Għamilna pass imma hemm ħafna ħafna passi oħra xi jsiru. Ma ninsewx li din ir-riċerka tal-ESPAD tiffoka esklussivament fuq dawk it-tfal li huma school leavers," temm jgħidilna Azzopardi.